khistorydata/jeongjo-sjw-relations huggingface dataset:
정조 2년 · 강
命副司果尹塾加資。
정조 2년 · 목
吏曹。以塾未經準職啓稟也。
정조 2년 · 강
召見摘奸宣傳官閔塾申鴻周于誠正閣。
정조 2년 · 목
命宣傳官各奏所見。塾曰。臣馳往東郊。看審農形。則田畓各穀。不至蹲縮之境。而江漲爲一丈許矣。鴻周曰。臣馳往楊花津。看審農形。問諸農人。則各穀姑無沈沒之患。水漲爲五尺許云矣。
정조 2년 · 목
敎曰。予於朝綱。每從寬恕。此雖出於欲寓制以禮之義。而流弊到今。反爲無紀綱之國矣。若此不已。法紀與分義。至於擔却而後已。今日武所許多文試官之無情勢無所據。而無端牌不進。是何意義。試官李在協鄭昌聖李★(土+甲)。姑令更爲牌招。當初一二所文二品試望。只以一人修正望單入啓。而不請再牌者。已是未安。而況特敎再招之後。寥無促飭之事。乃於日暮後。始請三招。可謂疏漏之甚者也。當該承旨遞差。
정조 2년 · 강
大提學徐命膺上疏辭職。賜批。
정조 2년 · 목
批以。文衡重任。豈可輕遞。卿其勿辭行公。
정조 2년 · 강
大司諫尹師國疏。陳病狀乞遞。仍懲討賜批。
정조 2년 · 목
批以。疏陳當留意。爾其勿辭。調理察職。
정조 2년 · 강
有政。吏曹參議李義翊。兵曹判書李徽之。參議李憲默進。
정조 2년 · 목
以徐有隣爲大司憲鄭宇淳爲司諫。高益擎爲掌令。嚴思憲李延年爲持平。李碩九爲獻納。林道浩宋銓爲正言。尹坊爲同義禁。李敬養爲寧邊府使。徐有防李養鼎爲分承旨。徐有慶爲副總管。
정조 2년 · 강
以李敬懋爲統制使。備薦也。
정조 2년 · 목
敎曰。凡於試牌申飭之下。如有情理之切急者。則陳疏可也。而未聞直以三牌不進。便作鐵限矣。今聞李在協。以其父病違牌云。而又況試所。與鎖圍有異。可以朝夕往來乎。禮判之實恙。若不至深重。則尤焉敢如是乎。可謂無嚴。試官李在協削職。
정조 2년 · 강
以徐有防爲承旨。中批也。
정조 2년 · 목
敎曰。副司直徐有防。承旨除授。○因政院請牌啓稟。敎以。新除授承旨牌招入直。
정조 2년 · 강
判下金吾秋曹放未放回啓。
정조 2년 · 목
義禁府啓言。慶尙道放未放秩。本府所管。定配未放罪人。依啓聞施行。他餘罪人等。請令刑曹稟處。敎以。依回啓施行。南海縣圍籬安置罪人具庠。則所犯雖是緊重。譬諸伊時罪人。容有參酌之端。且荐棘旣至屢年。又當大霈。撤籬。○刑曹啓言。咸鏡道放未放秩。本曹所關。定配罪人仍秩。依啓聞施行。稟秩中南奎運元景淵李定等仍配。仍秩中權成杓李元泰邊煜等。竝放送。奏御文書。多有做錯。請道臣推考。敎以。依回啓施行。明川府流三千里定配罪人金在河。利城縣流三千里罪人尹日成等。則罪或有輕重。而或年月久矣。或容有可恕。竝放送。又啓言。平安道放未放秩。本曹所管。定配罪人放秩。仍秩依啓聞施行之意。請分付道臣。敎以。依啓聞施行。熙川郡定配罪人張文孫。碧潼郡定配罪人李濟柱。肅川郡定配罪人安聖希。永柔縣定配罪人金光普。泰川縣定配罪人李聖聃。或年久或罪輕。竝放送。又啓曰。全羅道放未放秩。本曹所管。定配罪人放秩。竝依啓聞施行。稟秩中劉伯桓。仍秩中金興淑金重喆朴聖澤韓昌岳婢連伊等。竝放送之意。請分付道臣。敎以。依回啓施行。順天府流三千里罪人陳以範。海南縣流三千里罪人金成海。皆有可恕之端。竝放送。
정조 2년 · 목
國榮曰。 惠慶宮氣候。今日何如。予曰。與昨漸有差勝之勢矣。國榮曰。前掌令申熤陳疏到院。而島配命下之後。大臣不卽庭請。獨委三司。請大臣譴罷矣。予曰。旣已遞職。則政院似不捧納矣。國榮曰。旣是言事。則微稟後。有捧納入啓之例。故已捧納矣。予曰。大臣當引嫌矣。予曰。如非極罪。則豈可請勘大臣乎。誠甚可駭。國榮曰。臺諫之請勘大臣。似涉過矣。予曰。昨日李在協之三違召命。實無義意。若有親病。則何不陳疏。而徒事違牌乎。其在飭勵之道。不可一味寬恕。故特施削職矣。國榮曰。事當施罰矣。
정조 2년 · 강
京畿儒生幼學鄭善述等聯疏請朱夫子主享。先正臣宋時烈從配。賜批。
정조 2년 · 목
疏略曰。噫先正臣文正公宋時烈。道德文章。卽朱夫子後一人。而言行動靜。一是朱夫子爲法。出處行休。必以朱夫子爲正。今此 晦翁之院。欲擧升配之禮。而德業之相符。聲氣之相合者。舍先正伊誰也。且復武夷之華陽。旣與西原之華陽洞。洞名不差。華陽谷之九龍。又與沃川之九龍村。村號相似。地靈儒宗。俱非偶然。而朱夫子主享。先正臣配食。已經 列聖朝裁定。蔚爲我東國已例。則惟此地名之與同而尤奇也。臣等躬躋朱夫子俎豆之庭。敬懷先正之紹統。且感地號之相協。謹以從配之義。仰籲於殿下尊賢右文之下。伏乞特賜允許。批以。下該曹稟處。
정조 2년 · 강
召見全羅右水使李東曄于誠正閣。
정조 2년 · 목
命東曄進前。奏職姓名及履歷。予曰。今年三和。年事何如。東曄曰。庶有豐熟之望矣。予曰。沿路所見何如。東曄曰。猶不如兩西矣。承旨徐有防曰。全羅右水使李東曄。奏對之際。旣多失體。其他擧措。亦甚顚錯。請推考。從之。予曰。李東曄出入行步之際。何其怠傲。有防曰。驕蹇太甚矣。
정조 2년 · 강
改差全羅右水使李東曄。
정조 2년 · 목
敎曰。李東曄不識何狀。而陛辭之故。見欲試之。人頗精詳。而奏對已多顚倒。擧措亦甚怠傲。豈其取官太躐驟而然乎。武弁此等之習。不可不懲。而前此無殊勞。而兜攬已速。斥亦不難復。全羅右水使李東曄。姑先改差。
정조 2년 · 강
以柳★(火+集)爲全羅右水使。
정조 2년 · 목
敎曰。全羅右水使口傳擇差。
정조 2년 · 목
予曰。今番雨水之妨農。不至大段耶。民始曰。聞諸農人之言。幸免沈沒之患云矣。予曰。自予御極以來。年事一未登熟。今年庶有向稔之望矣。失節之雨。若是支離。言念民事。寢食靡安。民始曰。今若收霽。則不至大段傷穀矣。予曰。上番翰林。馳詣 實錄廳。堂郞進不進摘奸以來。予曰。金虎門仍留。騎馬一匹立之事。分付。
정조 2년 · 목
敎曰。向者筵席。已諭於卿等。卿等豈不以爲庭請發令。而因三司之有故。未及爲之。次律下敎。有難奉行云乎。予時親聞矣。今者申熤疏。雖自下邑來。其所爲說。殆涉妄究輕率。良可駭也。且朝廷自有等威。今之大臣。卽古之大臣也。今之庭請。亦古之庭請也。古之大臣。則於此等處。有可以奉承者。直以臣等奉承爲言。而不復庭請矣。此體國之道也。將順之義也。亦非規規於些少之端而然也。大臣之道。固當如是矣。卿等亦其時討逆之人。又可謂不能無過耶。顧今國事。豈是卿等强費撕捱之時乎。申熤不過居在遠外。未能悉事情之致。亦何足深責也。卿等卽速入城。共濟國事焉。仍命此敦諭。傳諭于領議政左議政右議政。仍傳命召。以此敦諭。亦爲傳諭于鄭領敦寧。又敎曰。承旨特此傳敎。往諭于大臣。期於入城。
정조 2년 · 강
承旨徐有防。以時原任大臣附奏啓。
정조 2년 · 목
有防啓言。臣奉聖敎。馳往傳諭于領議政金尙喆。領敦寧鄭存謙。左議政徐命善。右議政鄭弘淳所住處。則以爲。臣等於此。豈復以人言。强爲撕捱之計。而第臺諫所請。旣是譴罰。則雖在庶官。其猶自處之不暇。臣等雖無似。顧其職則大官也。今若拚棄廉義。厭然冒進。則其傷國體而駭聽聞。豈細故也。惟願遄被重勘云矣。
정조 2년 · 강
命遣史官。詣厲壇及四門摘奸。
정조 2년 · 목
敎曰。厲祭所及各門祈晴祭所。史官二員。分詣摘奸以來。
정조 2년 · 목
予曰。大臣因臺疏出城。故昨已敦諭。而今又一味引嫌。又納命召。其所爲引。極涉過矣。國榮曰。其在廉隅。安得不過引乎。予曰。問安正使。聞此臺言。必不前進。不可無別諭矣。國榮曰。速下別諭好矣。予曰。尹冕東疏陳許多經綸。頗有意見。誠甚可嘉。國榮曰。若一一採。用則多有利益之事矣。予曰。卽見沈念祖疏。則厚賦妻兒島配之請。誠是矣。國榮曰。尙未島配。是治逆不嚴之致矣。予曰。全羅水使當日辭朝。
정조 2년 · 목
敎曰。昨夜敦諭。備悉無餘。而書啓之來。大失所圖。本事元無可引之端。況卿等位在大官。豈可較絜於此等之言。而不思共濟之道乎。其卽入來。以副予望事。遣承旨更爲敦諭于時原任大臣。仍傳命召於時原任大臣處。與之偕來。
정조 2년 · 강
諭瀋陽問安正使李領府事。
정조 2년 · 목
敎曰。申熤疏事。已諭於在京大臣。今則日子迫近。趁時渡江然後。可以及期。且本事。元非出疆原任過爲撕捱者。卿其顧國家之大事。勿爲遲留。其卽前進事。遣史官傳諭于瀋陽問安正使李領府事。
정조 2년 · 강
召見全羅右水使柳★(火+集)于誠正閣。
정조 2년 · 목
命★(火+集)進前。詢職姓名及履歷。予曰。本閫係關防重地。下去之後。惕意奉公。毋若前水使之爲也。曠官日久。今日辭朝。
정조 2년 · 강
校理沈念祖上疏。請厚賊妻兒分配絕島。李漌刑配。賜批。
정조 2년 · 목
疏略曰。厚賊。亘萬古所無之逆。而聞其妻兒。偃處近畿。殆同平人。此等妖種。長得幾許。則其爲國家之憂。當如何哉。伏願亟命有司。分配絕島。以杜禍根焉。賤孼李漌。以厚賊庶甥。而及今義理大定之後。猶復出沒賤家。指揮凡事。若無顧忌。亦令有司刑配。斷不可已也。批以。首陳事。備悉於前後言事之臣矣。其次發配事。依施又其次刑配事。不必刑之。止可遠配也。
정조 2년 · 강
承旨蔡弘履。以時原任大臣附奏啓。
정조 2년 · 목
弘履啓言。臣奉聖敎。傳諭于領議政金尙喆。領敦寧鄭存謙。左議政徐命善。右議政鄭弘淳所住處。則以爲。臣等雖愚迷。昨日昭晣之後。豈不知本事之今無可引。人言之不必較絜。而只是譴罷二字。卽一勘律。從古以來。名曰大官。被人勘斷。而放倒廉隅。晏然冒出者。其在國體。寧有是哉。特賜處分。則雖卽日入城。亦不敢辭。一兪之降。伏地以俟云。臣旣承偕來之命。姑爲仍留。敎以。纔命承宣。苦待偕入。再啓又到。辭意轉摯。此何擧也。敷心之諭。旣已罄悉。則卿等又何一向相持。不顧國事。不副予意。若是之甚乎。良可慨歎。況再明展謁。卽莫重之事。以卿等之不入。其將闕禮乎。亦有面諭事。卽速入城。卽爲入侍事。更爲傳諭。仍傳命召。
정조 2년 · 목
予曰。尹冕東疏辭甚勤擧。頗有意見。其志則可尙。民始曰。若一一採用。則誠爲可幸矣。予曰。申熤之論勘大臣。非但過當。亦關後弊矣。民始曰。大臣體重。臺諫不可直請重勘矣。
정조 2년 · 목
義禁府啓言。罪人李漌。甲山府遠配。而請押送配所。允之。
정조 2년 · 강
刑曹。以厚謙妻妾子女等發配絕島事。分付道臣啓。
정조 2년 · 목
弘履啓言。臣奉聖敎。更爲傳諭于領議政金尙喆。領敦寧鄭存謙。左議政徐命善。右議政鄭弘淳。則以爲。伏奉批旨。敦召之恩禮。愈往愈摯。苟有一分轉動之勢。抑獨何心。必欲力抗君命。甘自陷於蔑分昧義之科哉。誠以大官之直被勘律。抗顏復出。曾所未有。今若創自臣等。貽辱朝廷。則臣等固不足言。其如累一初之政。駭四方之聽。何哉。 淸廟祗謁。期日已迫。況承面諭之敎。豈敢不顚倒趨進。而職名未卸之前。實無入城之望。諭其辜犯。合被大何。伏地惶懍云。臣旣承偕來之命。故姑爲仍留。敎以。今玆卿等之若是撕捱。無足怪也。而人臣處義。亦有大小先後之別矣。予之敦諭。罄悉心腹。 淸廟祗見。只隔一宵。卿等之費辭遜讓。亦已屢矣。則宜有翻然之意。而一向相持。必欲以此決去就者。抑何事也。苟使卿等。視國如家。公耳忘私。則此時此擧。訖可休矣。且予所自慨歎者。非但予之誠意不孚於卿等。卿等之聽予敎。亦以爲藐藐而然也。又況明日展謁。附 廟後初行也。因卿等之不備。其欲中止。紀綱之壞損。姑且勿論。將不得伸予羹牆之慕。重爲之慨慨也。予則雖以敬禮之意。姑不畢說。而在卿等之道。當以分義爲重。予不多誥。卿等其審處事。更爲傳諭。因傳命召於時任大臣。卽爲偕入。又啓言。領議政金尙喆。左議政徐命善。右議政鄭弘淳以爲。嚴敎之下。萬萬惶懍。走伏金吾門外。乞被斧鉞之誅云。仍納命召。何以爲之。敎以。卿等何若此乎。勿待命卽爲入來。聽我面諭事。更爲傳諭。仍傳命召。鄭領敦寧處。一體傳諭。仍與偕來。
정조 2년 · 목
敎曰。玉堂傳旨誤傳中官梁大宜。從重推考。
정조 2년 · 강
召見諸承旨鄭民始等于誠正閣。民始李鎭衝洪檢徐有防。
정조 2년 · 목
予曰。卽見湖西按覈御史狀啓。在囚諸罪人。皆已承疑。其所窮凶絕悖之狀。不一而足。而到今彰著之後。不可置而不論。道臣及御史。皆以不敢擅便之意論啓。勢將拿鞫之外。無他道矣。民始曰。今則端緖旣露。拿鞫得情。斷不可已矣。予曰。發捕禁府都事入侍。予書給密旨曰。斯速拿來予曰。禁府都事宋凖明趙德洵閒官換差。
정조 2년 · 강
召見時原任大臣于熙政堂。領議政金尙喆。領敦寧鄭存謙。左議政徐命善。右議政鄭弘淳。
정조 2년 · 목
尙喆曰。敦命荐降。辭敎鄭重。區區私義。有未暇顧。冒沒入城。敢此登筵。而第念大臣被人勘律。乃反冒出者。古所未聞。臣等非敢爲自尊之地。而顧其職則大官也。所惜者廉防。所重者地位。夫以如許之位。豈有如許之廉防。伏望亟賜嚴譴。以重國體。子曰。卿言過矣。何不體諒予意而若是乎。況領敦寧。則異於時任。尤爲過中矣。存謙曰。彼疏旣已統說大臣。則豈有時原任之別乎。乞降嚴譴焉。命善曰。晏然冒出。徒損國體。乞賜處分焉。弘淳曰。自古及今。未之有也。亟賜處分。予曰。卿等之言。萬萬過中。更勿如是焉。予曰。湖西按事。卿等聞之否。尙喆等曰。雖未得其詳。略聞其槪。則極爲驚心矣。予曰。今則端緖旣露。故已命發捕矣。命善曰。世變若是未定。誠非細憂矣。
정조 2년 · 강
遞領議政金尙喆。左議政徐命善。右議政鄭弘淳。
정조 2년 · 목
敎曰。卿等之今日承召。得體也。筵席陳懇。亦得體也。予於卿等。豈不思安其心之道乎。況在禮敬之道。不可不一伸卿等之處義。卿等所帶相職。特爲勉副。卿等須體予意。安心進參於明日陪班事。遣史官傳諭于領議政左議政右議政。
정조 2년 · 목
敎曰。大臣置處政事。當日爲之。又敎曰。近來百隸怠慢。何時下敎。而政官尙不入來。申飭卽爲開政。○以權噵爲工曹判書。洪樂性爲判義禁。領府事金尙喆。判府事李溵徐命善鄭弘淳。單付。
정조 2년 · 강
給原州渰囕戶恤典。
정조 2년 · 목
江原監司李亨逵。以原州渰死囕死恤典擧行馳啓。敎以。令本道恤典擧行。
정조 2년 · 강
命公州囚罪人。令王府發捕。
정조 2년 · 목
敎曰。觀此公忠道公州牧桉覈御史鄭志儉。道臣徐有隣聯名密啓。今則端緖旣露。凶肚難掩。公州牧在囚罪人。卽令王府。一竝發捕事分付。
정조 2년 · 목
敎曰。大臣苟有大罪。三司發啓之外。三百年內。無直爲勘律之事。臺諫雖曰與宰相相可否。言其職則小官也。近來朝綱頹圮。不知大官之爲可敬。幾何而其漸將至於不尊君父。乎申熤予不識何狀。而其妄突放肆。不畏紀綱之心。於此一事。可以知之。況今大臣。俱是倚毗擔當之人。則此等之類。以不干之事。作無前之駭擧。其蔑視朝廷。兆朕不佳。言官自言官。朝體自朝體。前掌令申熤削職。
정조 2년 · 강
詣 宗廟展謁。仍詣 景慕宮展拜。
정조 2년 · 목
具翼善冠袞龍袍。乘輿出仁化門。承旨鄭民始曰。別雲劍洪樂性鄭好仁吳載純。謂有情病。不爲進參。以致侍衛之不備。請竝推考。從之。敎以。申飭隨駕。詣仁政門外。降輿乘輦。至 宗廟門外降輦。乘輿詣齋室。改具冕服。詣版位行禮訖。陞詣 廟內奉審。還詣第一 室。予曰。玉册金寶樻袱。必多渝傷。當奉審矣。予曰。 宗廟都提調提調戶禮堂入侍。予奉審訖。予曰。此是經亂後 肅廟癸巳年追上玉册乎。都提調鄭弘淳曰。似然矣。予曰。諸 室册寶裹袱。當於展拜時。次第奉審。次次改備。而今此第一 室玉册內外袱皆渝破。不可不改備矣。予曰。戶判出去。戶曹必有待令。外袱則翻紅紬袱五幅付。內袱則紫紬袱三幅付持入。戶曹判書具允鈺持入。改裹奉安。予曰。本 廟謄錄持入。命弘淳考準。龍頭金寶。卽 肅廟朝癸巳年追上者也。龜頭金寶。卽 太宗朝戊子年所上者。而 肅廟三十一年六月。以袱破改備者也。次奉審 神德王后玉册及金寶。卽 顯廟己酉年祔 廟時追上者也。裹袱如新。仍前奉安。次奉審 神懿王后金寶。卽 太宗朝辛卯年所上者。而 肅廟三十一年改袱者也。不甚渝傷。仍前奉安訖。予曰。諸具旣不預備。有難一時奉審。當次次奉審。改備爲好矣。詣 永寧殿。就版位行禮訖。陞詣 殿內奉審。還詣第一 室。 大王位金寶。卽 肅廟朝三十一年九月初六日新造奉安者也。 孝恭王后金寶。亦是同年月日新造奉安者也。袱裹不甚破傷。仍前奉安訖。予還詣齋室。改具翼善冠袞龍袍。來輿。予曰。 廟門咫尺之地。大喝之聲。出自何營門乎。知入。宣傳官奏曰。訓鍊都監前廂大喝之聲矣。予曰。誠極駭然矣。敎曰。雖是動駕。與軍行有異。訓將事。雖大關紀律。萬萬駭然。而不可處分於祗謁之行。訓鍊大將具善復。旣命記過。還宮後當處分。闕外待令。予曰。訓鍊大將具善復。爲先記過待令。禁衛大將代領先廂。予曰。侍臣之成班駕前者。欲糾察之意也。訓將作此放恣駭妄之擧。而身爲侍臣。目擊而無一言。誠極駭然。導駕侍臣。一竝從重推考。予出 廟門外。降輿乘輦。仍詣 景慕宮門外。降輦乘輿。詣齋室。改具冕服。就版位行禮訖。陞詣 宮內奉審。還詣齋室。改具翼善冠袞龍袍。出齋室。乘輿出 宮門外。降輿乘輦。予曰。文兼宣傳官曹遠振李謙彬南鶴聞改差。予至敦化門外。予曰。侍衛回立。仍駐輦於敦化門。予曰。訓鍊大將具善復拿入。予曰。身爲武將。惟當敬畏。而敢於 廟門咫尺。大駕前路。忽爲大喝。無紀律無顧忌。於此可見。抑以何意。使之大喝乎。善復曰。適有騎馬而過者。前排猝發大喝。無非臣之罪也。予曰。此旣謬例。亦非自今日創者云。故猶有可恕之道矣。仍命拿出。予曰。訓將命召。更爲傳授。詣仁政門外降輦。乘輿由仁化門還內。
정조 2년 · 목
予曰。訓將今日之事。可謂駿然。初欲嚴處分矣。聞其委折。則非大將指使之事。故特爲參酌。而大抵近來武將少無畏懼之心。大率前排。任自號令。極爲寒心。此後則宿衛所兵曹外。依兵學指南行伍圖。前排爲之無妨矣。國榮曰。行伍圖。前排只三雙。名曰大將。而以三雙前排。無行令之道矣。予曰。然則參量省減。務從寡約好矣。國榮曰。此亦軍制。各別商量磨鍊矣。予曰。訓將下敎時。玉堂之無一言。亦甚慨然矣。國榮曰。玉堂皆以侍臣。最先進去。未及聞知矣。
정조 2년 · 강
領敦寧鄭存謙箚陳處義。仍請譴免。賜批。
정조 2년 · 목
箚略曰。臣之處義。與時任大臣。豈有異同。而三公則旣蒙鞶遞。臣獨職名晏如。豈有是哉。廉防初無彼此之別。乞賜譴免。批以。卿何若是過讓。況今祗謁之日。尤豈不參班乎。卿勿過辭。卽起造朝。仍命遣史官傳諭。
정조 2년 · 강
給楚山府囕戶恤典。
정조 2년 · 목
平安監司金鍾秀。以楚山府軍人黃致白妻金召。史等。爲虎囕死馳啓。敎以。令本道恤典擧行
정조 2년 · 목
國榮曰。近來 惠慶宮氣候平常乎。予曰。諸般症候。雖已差勝。猶未快復矣。予曰。連見各道狀啓。則各穀之被傷。無復餘地云。言念民事。轉益罔涯。國榮曰。春夏之交。以旱爲災。及於秋節。以水爲災。誠爲悶迫矣。予曰。罪人何至今不爲入來乎。國榮曰。大雨連仍。因此而似或遲滯矣。予曰。逆獄無歲無之。此何時像。此何擧措。不勝痛惋。國榮曰。若去其根本。則此等枝葉必自消滅矣。予曰。予豈無慮患之意。而意有在焉。故尙此靳持。良以此也。
정조 2년 · 강
命都事相換。另擇換差。
정조 2년 · 목
敎曰。此等之時。都事相換。每多不擇。草記相換之代。今日出使之代。另擇換差事。分付。
정조 2년 · 강
命罪人親鞫處所。以肅章門爲之。
정조 2년 · 목
敎曰。發捕罪人。已到近畿。明當親鞫。該房知悉。又敎曰。親鞫處所。以肅章門爲之。又敎曰。殿座處所稍近。節目中槍劍軍勿爲磨鍊。
정조 2년 · 강
命宮城扈衛置之。
정조 2년 · 목
敎曰。宮城扈衛置之。宿衛所所管內外軍兵。待標信下調發。帳外環衛事。分付宿衛所。又敎曰。軍兵皆是宿衛所軍兵。作門節次。當自宿衛所磨鍊。而後作門亦以宿衛所軍兵擧行。又敎曰。各門把守。以訓鍊都監出番軍。量宜調出。又敎曰。明日親鞫時。侍衛禁軍。以三番擧行。又敎曰。罪人結幕處把守砲殺手。以訓鍊都監入直外除出。
정조 2년 · 강
遞承旨蔡弘履。以李義翊代之。中批也。
정조 2년 · 목
敎曰。近來百司大小公事。輒以彌縫爲主。自不覺其反歸欺瞞之科。寧不寒心。此固習俗之痼弊。而雖以問郞言之。暫刻之間。稱以消詳於相臣云者。極涉無實。都事之彌縫奏對。固己可駭。而該房之彌縫微稟。亦甚可怪。該房承旨蔡弘履遞差。該掌都事互相推衛。訖不明白現告。更爲査實。問名拿處。又敎曰。鞫座在明。該房承旨遞差之代。吏曹參議李義翊除授。又敎曰。新除授承旨李義翊。卽爲牌招坐直。
정조 2년 · 강
命山林外在外。臺諫。一幷改差。
정조 2년 · 강
命政官。待開門牌招開政。
정조 2년 · 강
命集春營廣智營入直砲手。亦爲通同環衛。
정조 2년 · 목
因宿衛所環衛啓稟。有是命。
정조 2년 · 강
謁 聖殿試。命初十日爲之。
정조 2년 · 강
謁 聖。命春塘臺設場。
정조 2년 · 목
禮曹。以謁 聖時出還宮門路啓稟。敎以。出自集春門。還由同門。仍於春塘臺設場。以此擧行。
정조 2년 · 강
命發捕都事洪彥燮等。拿問定罪。
정조 2년 · 목
敎曰。王府發捕。程路自有定制。況本道密啓齎來校人。則都事上來後。後數時發程。而朝已上來。發捕都事。則尙無消息。事之怪駿。莫甚於此。又係後弊。其在紀綱。不可無罪。發捕都事洪彥燮曹羽振趙思殷。假都事李仁默。竝拿問定罪。
정조 2년 · 강
命明義錄所關凶逆。不爲催促知入。
정조 2년 · 목
敎曰。明義錄所關凶逆。固當腐心痛骨。而刑房承旨禁府堂上。何若是玩愒經日。而不爲催促乎。其已弛心而然乎。知入。
정조 2년 · 강
命都事洪彥燮等。上來後拿處。
정조 2년 · 목
義禁府啓言。發遣他都事四員。罪人等竝拿來。而洪彥燮曹羽振趙思殷李仁默等。所到處。請竝拿來。敎以。上來後拿處。
정조 2년 · 강
命秋曹囚李千奉等。嚴刑得情。
정조 2년 · 목
刑曹啓言。罪人李千奉。嚴訊之下。抵賴不服。請嚴刑得情。敎以。經月不推。委屬重獄。則安望得其情乎。本曹堂上姑不處分。以觀前頭。而此後則惕念擧行。俾無稽緩之弊。此囚依他囚。除尋常更加嚴刑。期於得情。又啓言。罪人吳孫興張漢福李光默。各別嚴刑。請期於輸情。竝敎以。依千奉公事判付。更各別嚴刑。期於得情。又啓言。罪人金奉鎭各別嚴刑。請期於得情。敎以。依他判付。更加嚴刑。期於得情。
정조 2년 · 강
重推刑曹判書鄭光漢。推參議李晋圭。
정조 2년 · 목
敎曰。殺獄囚之屢施栲掠。期得輸情者。使無情者。指示生路也。故犯者。償報死冤也。此乃恤囚重命所係。王政之大者也。是以外方。則雖以同推官往來之有弊。月行三推。而苟不準式。則本曹必也請推。至於京中之推問死囚。不止月三推而已。不特皆是法典所載。前後申飭。又復如何也。觀此刑曹啓目。死囚例推。閱月不行。去初九日之後。今始推問。司寇之地。其不遵法式。不有飭敎。若是之無難。則尙何望董飭外邑。況判堂則前席勤諭之意。固欲如是乎。判書鄭光漢爲先從重推考。參議李晋圭推考。
정조 2년 · 강
命問郞擇差。卽爲啓下。
정조 2년 · 강
命領府事金尙喆。判府事徐命善鄭弘淳。復拜相職。
정조 2년 · 목
敎曰。日昨許副。爲伸處義而然也。此時鼎席。豈可久曠。領府事金尙喆。判府事徐命善鄭弘淳。復拜相職。
정조 2년 · 목
予曰。鞫坐不可無臺諫。而諸臺皆違牌。極爲寒心。國榮曰。諸臺皆有情勢云。而豈可以些少情勢。不爲入參乎。予曰。不可不更爲牌招矣。
정조 2년 · 강
有政。吏曹判書李重祜。兵曹參議李憲默進。
정조 2년 · 목
以李衍祥爲大司憲。黃泰彥爲古阜郡守。金魯鎭爲副總管。領議政金尙喆。左議政徐命善。右議政鄭弘淳。承文都提調。領敦寧李溵。領府事單付。
정조 2년 · 강
御肅章門行親鞫領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁李★(土+甲)尹坊。刑房承旨李義翊。持平李延年。正言宋銓林道浩。問事郞廳校理沈念祖。修撰沈豊之。兵曹正郞趙時偉朴祐源。校理嚴思晚。兵曹佐郞金履正。前正言柳誼。文兼宋煥億。別刑房都事尹秀東金晚根。文書色都事趙景鎭金啓濂。
정조 2년 · 목
具翼善冠袞龍袍。乘輿出協陽門。詣肅章門殿座。承旨鄭民始曰。今此殿座時。寶劍總管。誤著黑團領。事甚未安。請竝推考。予曰。從重推考。予曰。罪人徐命完上之。命問郞書問目。罪人命完供云云。予曰。其所凶論曲折。姑勿問之。先以明義錄多假言之說。雖聞於孟鳴遠云。而鳴遠之外。必有做出窩窟。以此問之可也。尙喆曰。命完不過狐雛。不可不深覈根柢窩窟矣。仍命問郞問之。命完供云云。尙喆曰。湖中旣多怨國之徒。必有做出凶論之窩窟。而命完終不直招。誠爲痛惡矣。予曰。雖是告者。到今半吞半吐。有若顧念。極爲痛惡矣。仍命勸杖。命完供云云。予曰。洪量海。已自東宮時聞之。而爲龜柱血黨。有萬剮難贖之罪矣。今出於罪人之招。天道可見矣。尙喆等曰。量海與啓能龜柱後翼。作一窩窟。有名於世久矣。尙今偃息。亦是王章之失刑也。見其貌樣。極爲妖惡矣。予曰。做此凶論之窩窟。使之直告。命完供云云。予曰。韓後翼之尙不處分。予有深量者。而到今旣出於命完之招。猶復吞吐。其氣勢可知。極爲妖惡矣。命善曰。更爲鞫問。則庶可得情矣。問云云。命完供云云。持平李延年。正言宋銓林道浩啓言。韓後翼陰凶叵測之罪。已悉於前啓中。而尙今靳允。實是失刑之大者。今此兩罪人招辭中。後翼所以主張凶論者。於是乎綻露無餘矣。一則曰。後翼豈不知之。一則曰。後翼知之云爾。而如出一口。不謀而同。其腸肚相連爛熳綢繆之狀。灼然可知。且於後翼事盤問之際。罪人擧皆欲吐。不吐至嚼舌絕口之境。以此觀之。其兠攬凶徒。說譎陰秘之跡。昭不可掩。請韓後翼。卽令王府嚴鞫得情。予曰。依啓。予曰。尹範聖上之。予曰。逆賊。上疏。何以謂春秋大義乎。使之直招。尙喆等曰。頃刻之間。無數變辭。極爲妖惡矣。予曰。若淵凶疏。何以謂春秋大義。而又以逆賊多出。謂運氣所關。尤極凶獰巧惡矣。予命勸杖。存謙曰。如此凶獰之罪人。恐易徑斃。先捧結案好矣。予曰。此罪人。若淵之幾寸乎。問郞曰。若淵之五寸侄。而文淵之侄。昌鼎之孫也。予曰。捕將入侍。予曰。韓後翼與尋常罪人有異。急爲捕來。而文書亦各別搜探以來。予曰。尹文淵上之。予命勸杖。命善曰。一家之內。侄之所知。其叔豈有不知之理乎。忍杖不服。極爲凶獰矣。尙喆曰。竝與量海後翼之名而不聞云云。尤極巧惡矣。予曰。孟鳴遠鎭華尹範聖更上之。問承旨洪國榮曰。此罪人眞肯綮矣。更爲嚴覈好矣。命善曰。果是肯綮矣。使之更爲直招好矣。鎭華供云云。予曰。罪人皆下府。親鞫姑罷。明日爲之。命善曰。捕廳擧行之際。多有稽緩之失。當該大將李國賢。請罷職。予曰。事甚疏忽。遞差可也。予曰。右捕將金相玉。左捕將兼察。予曰。公忠道按覈御史鄭志儉。卽爲上來事下諭。乘輿入協陽門還內。
정조 2년 · 강
罷左捕將李邦綏職。
정조 2년 · 목
敎曰。今聞左捕將李邦綏。誤聽下敎。初無發捕之事。而文書徑先搜來。此前所未有之事。後弊有不可勝言。文書卽爲照數出給。當該捕將李邦綏罷職。
정조 2년 · 강
以李邦一爲左捕將。口傳也。
정조 2년 · 강
召見承旨洪國榮于誠正閣
정조 2년 · 목
國榮曰。昨有痢漸矣。夜間何如。予曰。不甚大段。而後重頗緊。可悶。國榮曰。倉廩散數三貼。更爲進御好矣。予曰。姑觀劇歇當進矣。予曰。昨日李邦綏事。輕率特甚。事關後弊矣。國榮曰。非但輕率。極爲駭妄矣。予曰。範聖之册末凶書。渠旣自服。則其他凶言。皆出於諸賊之招。而一向抵賴。終不直招。已極凶獰。且嚼舌之事。可謂天生逆種矣。國榮曰。觀其面貌。極爲陰慘。行凶情節。不問可知矣。
정조 2년 · 강
御肅章門。行親鞫。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁金用謙尹坊。刑房承旨李義翊。大司憲李衍祥。持平李延年。正言宋銓林道浩。問事郞廳校理沈念祖。副修撰沈豊之。兵曹正郞趙時偉朴祐源。校理嚴思晚。兵曹佐郞金履正。前正言柳誼。文兼宋煥億金憙韓用龜黃昇源。別刑房都事金晚根尹秀東。文書色都事金啓濂趙景鎭。
정조 2년 · 목
具翼善冠袞龍袍。乘輿出協陽門。詣肅章門殿座。予曰。昌鼎守儉。竝出緊招。當先問矣。尙喆曰。今此諸逆。不過影子。拔其根柢。然後可以妥帖矣。予曰。罪人尹守儉上之。命問郞書問目云云。守儉供云云。又問云云。供云云。予謂尙喆曰。此罪人卽忠翼公孫。故姑不加刑。而且其所犯。不過祥原郡酬酢事而已。則君子之德。雖曰五世而斬。昨年元喆獄事。旣不加刑。此罪人亦不無參恕之道矣。尙喆曰。若淵上疏時。必與昌淵相議。豈與年少之守儉相議乎。予曰。似然矣。予曰。罪人尹昌鼎上之。命問郞書問目云云。昌鼎供云云。尙喆曰。若淵上疏。泛然見之。初不知凶疏云云之供。極爲凶獰矣。又問云云。昌鼎供云云。尙喆曰。後翼之名。又出於昌鼎之供。可謂腸肚相連矣。又問云云。供云云。尙喆曰。韓後翼每以爲。明義錄可疑不可信云云之供。正是肯綮。端緖始露矣。予曰。韓後翼之尙今不問。蓋以不罪言事之意也。今則端緖盡露。可謂莫之爲而爲也。又問云云。供云云。予曰。罪人尹範聖上之。問云云。供云云。予曰。文兼金憙黃昇源韓用龜。問事郞廳加差下。予曰。新除授大司憲李衍祥牌招參鞫。予曰。同義禁金用謙牌招。先入侍後謝恩。予曰。罪人孟聲遠上之。命問郞書問目云云。聲遠供云云。予曰。罪人尹文淵更上之。問云云。文淵供云云。尙喆曰。此罪人與範聖爲叔侄之間。欲爲面質者。必知其不爲面質。故以此納供。極爲妖惡矣。又問云云。文淵供云云。尙喆曰。此招果與諸賊之招。一串貫來矣。以若淵疏爲春秋大義。以明義錄多有假言云者。皆是後翼量海之酬酌云。此是根柢矣。予曰。後翼量海之連出諸招。如合符節。到今窩窟已露矣。其他罪人。無異枝葉之枝葉矣。予曰。罪人一竝下府。乘輿入協陽門還內。
정조 2년 · 목
敎曰。吏曹參判金熤當初上疏。旣無義意。前後申飭之下。尙不行公。雖欲處分。亦係朝體。爲先從重推考。政牌若復違牌。勿爲呼望。
정조 2년 · 강
罷吏曹判書李重祜。禮曹判書李景祜。參判徐浩修。參議李秉模。承旨洪檢職。
정조 2년 · 목
領議政金尙喆啓言。今番都政。初入仕。前此大僚。旣有道薦收用之請。則其所差擬。不過數窠。至於北關道薦之以本道齋郞區處者。有違朝家甄用之意。其他政注。亦有物情之未厭者。請吏曹判書李重祜罷職。從之。又啓言。 陵寢有頉處奉審。事體至重。而日前禮曹三堂之一時稱頉。至請牌招者。事未前有。伊時禮曹三堂上。一竝罷職。政院之遽請牌招。亦甚未安。當該承旨。請一體罷職。從之。
정조 2년 · 강
命武所違牌試官。一竝罷職。
정조 2년 · 목
領議政金尙喆啓言。武所試官之三牌不進者。雖已特敎處分。其中再違者。旣無情勢之可言。徒致國綱之虧損。事體寒心。不可無飭。請再違牌試官。一竝罷職。從之。
정조 2년 · 강
以金鍾秀爲吏曹判書。金華鎭爲禮曹判書。幷中批也。
정조 2년 · 목
敎曰。右參贊金鍾秀。吏曹判書除授。判尹金華鎭。禮曹判書除授。竝卽牌招察任。
정조 2년 · 강
有政吏曹參判金熤進。
정조 2년 · 목
以申。應顯爲承旨。洪樂性爲右參贊。徐有慶爲禮曹參判。金用謙爲同義禁。蔡濟恭爲判尹。
정조 2년 · 강
給泗川縣渰戶恤典。
정조 2년 · 목
慶尙監司李性源。以泗川縣良人金汝正婦鄭召史等渰死馳啓。敎以。令本道恤典擧行。
정조 2년 · 목
予曰。冷雨過多。傷穀必矣。民事誠爲可悶。國榮曰。今明間若不開霽。則秋事未免告歉矣。予曰。昨夜訓將問啓。專事漫漶。終不直陳。誠爲可駭。國榮曰。內巡之闕點。專由於入直將官之不察。大將安知闕與不闕乎。予曰。司訟劇地。不可一日曠職。而漢城府只有判尹而已。諸堂不備。委屬可慮。在前如此之時。大臣出擧條申飭矣。近來則無此例。或未知前例而然耶。國榮曰。近因多事。似未及察飭而然矣。
정조 2년 · 강
領議政金尙喆箚陳病狀。仍請變通敦匠之事。賜批。
정조 2년 · 목
箚略曰。明日 永禧殿修掃排設時。臣當進參。而臣於日昨郊館。重觸風雨。歸卽昏倒。寒熱交作。尙未減歇。以此病狀。實非束帶赴公。乞賜變通。無曠敦匠之事。批以。卿其安心勿辭。益加善攝焉。仍命遣史官傳諭。
정조 2년 · 강
永禧殿修改時。命左相進去。
정조 2년 · 목
敎曰。明日 永禧殿修改時。左相進去事。遣史官傳諭。
정조 2년 · 목
予曰。左相仍爲入侍事分付。考券訖。命承旨鄭民始折封。居首李家煥。之次丁俔祖。之次石宗克。予曰。入格三人。俱皆善作。而李家煥則文優識博。可謂罕有之實才矣。予曰。當更令應製入格人。竝卽來待事分付。予曰。卿等少退。待捧券更爲入侍。民始曰。左議政徐命善來待矣。予曰。入侍。命善曰。日昨錫馬之典。感愧交切。乞收誤恩焉。予曰。所辭過矣。須安心領受焉。命善曰。今日卽都政也。得人之要。專在掌銓之任其人焉。而至若生民休戚。係於守令。守令之階。乃是初仕。則尤宜愼簡。各得其才。以責成效。則庶可見丕變之休矣。予曰。卿言甚好。方欲更爲飭敎矣。予曰。俄已下敎。而明日 永禧殿修改時。卿須進去奉審。命善曰。當進去矣。
정조 2년 · 강
命吏曹參判金熤。更卽牌招。
정조 2년 · 목
敎曰。吏曹參判金熤。頃者申飭之下。一向違召。今於都政。亦復違牌。分義固如是乎。更卽牌招參政。
정조 2년 · 목
敎曰。都監之紀律解弛。非今斯今。訓將旣罷旋仍。亦近無實。姑先從重推考。
정조 2년 · 강
行文臣應製科次于誠正閣。
정조 2년 · 목
敎曰。同副承旨與大提學。持應製入侍。○敎曰。應製策文居首典籍李家煥。排律居首右承旨洪檢。各紙五券。筆五枝。墨五笏賜給。
정조 2년 · 강
太廟 景慕宮秋展謁。命以望間推擇。
정조 2년 · 목
因禮曹啓稟。幷有是命。
정조 2년 · 강
命譜略及國朝御牒修正。待下敎。
정조 2년 · 목
宗簿寺啓言。譜略修正事。旣承待秋擧行之敎。而今則秋節已屆。譜略及國朝御牒。請竝卽修正。敎以待下敎。
정조 2년 · 강
命冬至謝恩使。以宗班擬入。
정조 2년 · 강
備邊司。以湖西四邑留庫穀加分狀覆啓。
정조 2년 · 목
備局啓言。卽見公忠監司徐有隣論報。則以忠州文義天安恩津等四邑。留庫中一千三石零。分排加分事爲請矣。土地陳廢。誠爲可悶。請依所請擧行之意分付。允之。
정조 2년 · 강
都政下批。吏曹判書李重祜。參議李義翊。兵曹判書李徽之。參判尹坊。參知李世奭進。
정조 2년 · 목
敎曰。每都政申飭。便成近例。銓官亦視以尋常。而苟究在上者之心。亦豈徒爲文具而然哉。戊申軍功西北松都人調用。想宜另念。而初仕守令邊將。所係非細。若或放過。害及生民。銓官又或任私不擇。則予雖居於九重。有大臣焉。有言官焉。其可掩乎。其令兩銓之臣知悉。○吏批。以趙學源爲金浦郡守。黃櫽爲義興縣監。權尙禧爲龍安縣監。呂榮祖爲雲山郡守。徐晦修爲靑松府使。田光濂爲茂山府使。柳文植爲富寧府使。李基采爲鎭海縣監。朴存源爲兎山縣監。柳鎭茂爲巨濟府使。權邁爲明川府使。金致五爲樂安郡守。朴天衡爲副應敎。李東郁爲副校理。申鳳周爲咸從府使。具埱爲鐵山府使。曺允精爲金川郡守。宋廸中爲雲峯縣監。吳載衡爲礪山府使。李敬一爲康津縣監。嚴球爲禮山縣監。趙瑍爲淮陽府使。沈有鎭爲靈光郡守。任希曾爲伊川府使。丁範祖爲襄陽府使。李重馥爲寧海府使。王漢禎爲孟山縣監。李柱延爲萬頃縣監。李光浹爲博川郡守。鄭一祥爲刑曹參判。黃仁點爲冬至兼謝恩使。金魯鎭爲副使。李亨元爲書狀。丁志說爲態川縣監。李義弼爲大司成。李衍祥爲同義禁。金健修爲大靜縣監。洪明浩爲副校理。李儒慶爲修撰。鄭志儉沈豊之爲副修撰。鄭若淳爲繕工假監役。朴民源尹之衡爲假引儀。安錫任爲 莊陵參奉。南龍萬爲 禧陵參奉。申光權爲禮賓參奉。李基讓爲 寧陵參奉。宋煥程爲 惠陵參奉。林枝秀爲 淑陵參奉。柳誨爲 永祐園守奉官。若淳以卞。竝初仕也。○兵批。以徐有隣爲副總管。沈墢爲同知。李吉培爲平安中軍。邊聖和爲尙州營將。李邦祚爲公州營將。金道爀爲晉州營將。鄭弼臣爲順天營將。吉培以下。新資也。申載文爲阿耳僉使。田光說爲城津僉使。李顯宅爲加德僉使。金漢謙爲法聖僉使。尹行修爲北評使。鄭泰曾金福祥爲部將。柳鳳得洪光國申亨祿李廷麟朴基爀金柱金命珣徐裕成方處坤金鼎燦爲守門將。申鴻周爲宣傳官。柳晦源爲武兼。洪聖源爲東道參軍。李鎭國爲西道參軍。南漢昌小農權管。崔壎同仁權管。沈鳳淳舊乫波知權管。南溟老乾原權管。單付。
정조 2년 · 강
配罪人沈履之于咸從府。
정조 2년 · 목
義禁府啓言。渭原郡竄流罪人沈履之。咸從府量移。而請依例押送配所。允之。
정조 2년 · 목
國榮曰。痢漸無或添加乎。予曰。姑不大段矣。予曰。昨日罪人。人定前入城云。而囚單子始入於四更。何其遲滯云乎。國榮曰。金吾諸堂。許先爲去來然後入啓。故遲滯云矣。予曰。尹冕東入來乎。國榮曰。俄已待令矣。予曰。所陳經綸皆切實。故將逐條下詢。以講捄弊之道矣。國榮曰。疏陳外。必多可聞者矣。予曰。薦新何等重大。而柚子進上。則已爲入來。而 太廟薦新。尙不入來云。封進官之稽忽。極爲可駭。國榮曰。同時發送。而入來之際。似有遲速矣。
정조 2년 · 강
承旨申應顯疏陳避嫌乞遞。賜批。
정조 2년 · 목
疏略曰。卽者四學儒生李陽源等。以故相臣文純公朴世采文廟黜享事。來呈一疏。而此事有 先朝禁令。故臣不敢循例捧入。則侵斥喉院於疏末。語道頗深。槪臣以該房。何可晏然於職次乎。忙陳短章。乞賜遞改。批以。此非可嫌者。爾其勿辭。從速察職。
정조 2년 · 강
命疏頭儒生等停擧。
정조 2년 · 목
敎曰。因同副承旨申應顯疏本。知有儒生之駭擧矣。噫彼儒生。俱是 先王之道民。則敢於 先王遺旨未乾之日。不有 先王之禁令。甘犯 先王之典憲。此眠無 先王之法綱也。嗚呼 先王丁寧惻怛之敎。若今承聆。況又 先王執小子之手。戒之以後勿撓奪。苟使玆事。設有可改之事。曾於伊時。予旣無一語仰復者。到今手底。任自變改。則似愜於一種此等議論。而予誰欺。欺 先王乎。又考 先王受敎之在記注者。反復縷縷。極爲嚴截。至有不敢言之句。從以著爲禁令者。不啻幾次。則然而又呈此疏。無所難焉。無論事之是非。固已犯先王不敢言之敎。知而故犯。是何異於 先王之亂民也。且章甫之齮齕朝延。本非美事。況於此擧。至曰喉院壅蔽。此亦不知國法而然也。卽當嚴處。而於渠何足深誅。其疏頭疏色製疏寫疏儒生。爲先停擧。其令少知朝綱焉。同副承旨申應顯。待明朝牌招。
정조 2년 · 강
前掌令申熤上疏。請大臣三司竝施譴罷之典。賜批。
정조 2년 · 목
疏略曰。夫 宗社之賊。君父之讎。不可以一日共天。則便作紙上空言。至于今假息自在者。天下寧有是耶。討逆。大義也。伏閤。重擧也。不得請則不敢止。乃是臣分之當然。而伏閤數日。因一時嚴敎。遽然引嫌。相率違牌者。視古人沫血碎首之義。果何如哉。未知三司。抑以次律處分。謂之懲討略行。王章無所事於守閤庭爭而然耶。如是而其可曰國有大臣乎。臣謂今日大臣三司。竝施譴罷之典。以勵朝綱。斷不可止也。批以。已諭於處分爾之敎矣。
정조 2년 · 강
副司直尹冕東疏。陳綸音四目之務仍懲討。賜批。
정조 2년 · 목
疏略曰。臣於月前。伏見朝參時所下四目綸音。何敢徒知如甁之戒。不敢獻曝之忱也哉。惟殿下留神澄省焉。夫以言乎民產。則井田限田。卽是屬於遠者緩者難者。旣知其不能行。則其餘抑兼禁濫稅事。卽是近且急而易行者也。以言乎人才。則鄕擧里選三物十行。賢良孝廉辟署薦揚。卽是屬於遠者。緩者難者旣知其不能行。則其餘簡取而寬限也。改制而面試也。道科之收遠人也。歷試之自州縣也。內流之應宏詞也者。卽是近且急而易行者也。以言乎戎政。則陣法也山城也。京都之外城者。雖急而難者也。器械也。水陸軍之換定東萊水營之移設也。金井山城之修繕也。金海之處置也。格浦之升鎭也。義州內外軍之換定也者。急而易者也。以言乎財用則。以不節侈汰。爲弊之本者。似遠而實近也。飭臣工矯民俗。爲救之要者。似緩而實急也。置田勸耕。以減均役之稅者。似難而實易惟在殿下裁擇之如何。夫如是。則討逆恤民用人詰戎裕財。以至立紀綱勵廉恥。廣聽納正風俗。崇儉約祛奢侈。皆寓其中矣。又況世道人心。如水益下。如此之時。尤不可無大段振刷奮發之擧也。臣於治疏將上之際。忽聞有湖西道臣密啓之事。命拿者至於三人之多。雖未知端緖如何。而其必有向來餘孼。暗地鼓煽。欲肆亂賊之凶也。如此之時。有不可不急先處分者。三司兩司論啓之中。可誅者卽誅。可鞫者卽鞫。可竄者卽竄。則必不至於燎原滔天之域也。伏願殿下。竝賜採納焉。批以。累萬言事。甚有根據。竝令廟堂稟處。
정조 2년 · 강
命明日親鞫爲之。
정조 2년 · 목
領議政金尙喆啓言。此前統制使李昌運狀啓也。今秋三南水操。依事目。各其前洋設行之意分付。而本營所屬各道舟師。來八月十五日設行事爲辭矣。丙申行操後。年年停廢。事甚可悶。而僚相之議。或以嶺湖邑之纔經賑政。有所持難。何以爲之乎。予詢大臣。左議政徐命善曰。戎政固自不輕。而民弊亦不可不顧。嶺湖沿邑。經賑米久。姑令停止似好矣。右議政鄭弘淳曰。嶺湖民事之可念。果如僚相所陳矣。予詢將臣。訓鍊大將具善復曰。湖西嶺南沿邑。纔經設賑。勢難擧行矣。守禦使洪樂性曰。若以年年豐歉。論其停操與否。則只於年事稍勝之道。獨爲擧行。似無不可矣。禁衛大將洪國榮曰。更觀今年年事。以爲明秋設行。恐似得宜矣。敎以。爲念民事。欲命停操矣。
정조 2년 · 강
許施關西江界入送蔘價錢木參半之請。
정조 2년 · 목
領議政金尙喆啓言。平安監司洪樂純牀啓以爲。江界入送年例蔘價木四十八同。因前監司狀聞。已蒙特恩。故昨年則以純錢劃送。而取考別餉庫記付。則木有裕而無用。錢有限而漸耗。實有難繼之慮。今年爲始。蔘價木四十八同。錢木參半輸送事。令廟堂稟旨分付矣。年年純錢之入送。實有難繼之慮。道臣所論。誠有所據。依狀請。使之錢木參半。而若其木品之升麤尺短者。分付道臣。各別察飭。請使民俾蒙實惠。予詢大臣。左議政徐命善曰。依所請。姑令參半。隨時闊狹似好矣。右議政鄭弘淳曰。本品另加照檢。毋使江民。有稱怨之端事。申飭好矣。從之。
정조 2년 · 강
命成均館養士之需。以錢劃給。
정조 2년 · 목
領議政金尙喆啓言。每當謁 聖之時。爲本館養士之需。自朝家有物力添助之例。請戶曹木一同。兵曹木二同劃送。右議政鄭弘淳曰。木之該曹需用。旬不失應定之價。而本館則作錢之際。輒有消耗不實之歎。依此數。以錢劃給似好矣。從之。
정조 2년 · 강
命守禦廳。京畿巡點一體姑停。
정조 2년 · 목
領議政金尙喆啓言。此守禦使洪樂性狀啓也。今秋合操。旣已停止。巡點何以爲之。此京畿監司鄭尙淳狀啓也。本營巡牙兵習操。今年當次。今秋巡路。依節目設行事。竝請令廟堂稟旨分付矣。請一體姑停之意分付。從之。
정조 2년 · 강
命關北關西兵營等處秋操擧行。三南水操停止。
정조 2년 · 목
領議政金尙喆啓言。此前北兵使徐有大狀啓也。本營屬軍兵合操。富寧以南各衛及防營軍兵。今秋巡操。依定式擧行。親騎衛都試依例合設事。此南兵使金永綬狀啓也。南各營習操。依定式擧行。三甲左右營秋操。一體擧行事。請令廟堂稟旨分付矣。詰戎之政。何可無端停廢。北兵營秋操及親騎衛合設都試。使之擧行。南兵營秋操。亦令一體設行。而至於三甲左右營。則只行官門聚點例也。請依此擧行之意分付。從之。又啓言。此平安兵使李柱國狀啓也。今秋巡操依例擧行事。此黃海兵使李應爀狀啓也。今秋習操點視及歲抄軍點考。一體擧行事。此全羅兵使柳爀。慶尙左兵使白東俊。右兵使尹僖東。公忠兵使李鼎炳狀啓也。皆以今秋習操及城營將巡點事。竝請令廟堂稟旨分付矣。竝請依狀請擧行。城營將巡點。竝姑停止。竝從之。○敎曰。詰戎之擧。不容疏忽。而昨年嶺湖。旣多設賑之邑。眞所謂瘡痍甫完。此時保民之方。尤所當念。今秋三南水操。竝令特爲停止。
정조 2년 · 강
飭關西府藏木代充襲謬之弊。
정조 2년 · 목
右議政鄭弘淳啓言。本營各庫歲入木綿最多。應下之外。以此爲別備儲積。及至有陳久下堪用之境。則發賣作錢。以無用作有用。固是不得已之事。而但新舊區別之際。謂之貿木。是何名也。而又耳出記簿錢貨百兩之錢。代充一同之木。麤薄短劣。有名無實。百年儲積。蕩然至此關西府藏。終歸烏有而後已。及此時。另加査處。以絕後來襲謬之弊。斷不可己矣。敎以。所奏甚是。當有査處之道矣。
정조 2년 · 강
命今秋 陵行時。宿衛所軍兵接濟。以關西木劃給。
정조 2년 · 목
都承旨洪國榮啓言。今秋 陸行。宿衛所管攔後槍劍軍及他名色排站隨往者。其數將至近千矣。其所接濟不些。而以臣營錢穀。若爲策應。則名色終涉如何。自朝家宜有別般區劃之道。然後可無掣礙之端。請下詢大臣處之。予詢大臣。領議政金尙喆曰。宿衛所名色各異。 陵行時策應多端。關西木二百同劃給。使之及期措備似好矣。左議政徐命善曰。宿衛軍兵之接濟。非禁營所當辦出。依此數區劃。然後可以措備矣。右議政鄭弘淳曰。名色各異。如是措備誠好矣。從之。
정조 2년 · 강
命陽城該守令。令本道現告拿處。
정조 2년 · 목
戶曹判書具允鈺啓言。各道稅穀。今幾畢到。而陽城。以畿邑尙不來納。自臣曹連爲關促。而終無消息。當該守令。請令本道指名現告拿處。從之。
정조 2년 · 강
命明日望拜禮。權停。
정조 2년 · 목
敎曰。明日望拜禮。親鞫相値。權停。又敎曰。明日輪對停。
정조 2년 · 강
判府事徐命膺疏辭文衡之任。賜批。
정조 2년 · 목
批以。謁 聖在近。豈可言私。卿其勿辭行公。
정조 2년 · 강
副司直張志恒上疏自引。乞遞御將之任。賜批。
정조 2년 · 목
疏略曰。臣受任訓局。以師律之解弛。軍需之虛耗。繡啓臚列。殆同眞箇執贜。而幸賴日月之明。數日圓扉。三午流謫。非罪伊榮。曾未數月。減等之命。全釋之恩。相繼於旬日之內。仍界以統制之任。臣方惶隕罔措。此際御營新命忽下。噫訓御兩局。均是重任。則豈可以債敗蔑效之人。苟可授受。有若試可者乎。是營也。亦是臣年前幾陷大僇之地。餘悸尙存。安敢抗顏自居。重犯罔赦之科乎。鐵限在卽。株守難改。伏乞特許遞改。批以。卿其勿辭行公。
정조 2년 · 강
命奉命內司官吏犯夜勿禁。
정조 2년 · 목
敎曰。奉命內司官吏犯夜勿禁事。分付于巡邏營及左右巡廳捕廳。
정조 2년 · 강
以金魯鎭爲同義禁。具以謙爲北兵使。口傅也。備薦也。
정조 2년 · 목
敎曰。副提調持加減六和湯入侍。○予曰。痢漸終不去根。時時復發。誠爲可悶。國榮曰。倉廩散加進好矣。予曰。更問於醫官後當進矣。予曰。昨日備忘何如。 先王手敎。旣明白尙存。則迂儒何敢冒禁陳章。予亦何敢任自變改乎。此等義理。決難移易。其在懲後之道。疏儒所當嚴處。而此等駭擧之類。不足深責。故只施停擧之罰矣。國榮曰。疏儒之只施輕罰亦爲聖德事矣
정조 2년 · 강
御肅章門。行親鞫。領議政金尙喆。領敦寧鄭存謙。左議政徐命善。右議政鄭弘淳。判義禁洪樂性。知義禁鄭好仁。同義禁金魯鎭尹坊。刑房承旨徐有防。大司憲李衍祥。持平李廷年。正言宋銓林道浩。問事郞廳校理沈念柤。副修撰沈豊之。兵曹正郞趙時偉朴祐源。校理嚴思晚。兵曹佐郞金履正。前正言柳誼。文兼宋煥億金憙黃昇源韓用龜。副修撰鄭志儉。別刑房都事張集紹尹秀東。文書色都事金晚根趙景鎭。
정조 2년 · 목
具翼善冠袞龍袍。乘輿出協陽門。詣肅章門殿座。尙喆曰。今則罪人已爲拿來。而皆是根柢窩窟矣。予曰。罪人尹得淵韓後翼上之。尙喆曰。搜見後翼文書。則有自爲問目。自爲供辭。預爲構置者。而其招中。以非龜柱之指揮爲發明。於此一事。眞贜綻露。而自構問目及供辭之狀。萬萬凶悖矣。予曰。極爲凶獰矣。又問後翼。命善曰。機事機心之機字。不可不一問矣。又問後翼。尙喆曰。此賊之供。無非凶言悖說。別無更問。速爲正刑宜矣。尙喆等曰。此賊供辭中。若自上敎之。則當遲晚云云之供。無異詬天罵日矣。速爲正刑宜矣。予曰。極爲凶獰矣。仍命問卽。持結案讀之。捧遲晩。予曰。洪量海上之。尙喆曰。量海文書中。啓能及凶逆之札。皆作帖藏置。其文字中。皆稱曰啓能氏趾海氏。而皆在丁酉以後。於此一事。已是凶逆矣。予曰。極爲凶獰矣。見其貌樣。尤極★(女+丂)惡矣。又問量海。尙喆曰。其供中。若納遲晩。則當納遲晩云云之供。與後翼之供。一串貫來。尤極凶獰矣。又問量海。尙喆等曰。量海之供以爲。明義錄中。述海趾海啓能恒簡諸賊之或咀呪或挾刃或推戴云云之事。果皆疑之不信曰。此人豈爲此事。必是不忍杖承疑云云之供。極爲凶惡矣。天下豈有如此凶逆乎。聞之骨冷心寒矣。予曰。今則謀逆諸節。綻露無餘矣。又問量海。尙喆等曰。量海之供中以爲。欲爲謀逆云云。又聚金方行家孥咀呪挾匕擧兵。間欲臨時爲之云云之說。及欲效龍輝興文挾匕入來之供。心膽具掉。此等凶逆。豈可一刻容息乎。予曰。挾匕甚數。太不新新矣。尙喆曰。稱兵犯闕。古或有之。世豈有如許凶逆乎。命問郞讀結案捧遲晩。予曰。窮凶極惡大逆不道罪人量海行刑時。百官館學儒生序立。予曰。同義禁金魯鎭牌招。先入侍後謝恩。予曰。罪人禹尙德尹龍淵尹範泰上之。予曰。根柢已露。窩窟將破。此等之類。無異狐雛。尙喆等曰其中不無漏網之類矣。予曰。旣破窩窟。何問枝葉乎。
정조 2년 · 강
命罪人禹尙德等特放。孟聲遠等刑推放送。
정조 2년 · 목
敎曰。罪人禹尙德尹龍淵尹範泰。別無更問之端。特爲放送。又敎曰。罪人尹致淵。別無更問之端。特爲放送。又敎曰。罪人孟聲遠。明義錄假言之說。聞於鎭華。傳于命完。當初就捕。不過欲尋階梯。特從曠蕩之興。出付刑曹。刑推一次後放送。又敎曰。罪人姜鍵。範聖之招。雖有所證。亦從惟輕之典。亦令該曹。刑推一次後放送。又敎曰。公州牧御史按覈時。在囚各人一幷放送事。下諭于公忠監司。又敎曰。罪人範升。得淵之。子若淵之侄。勢難白放。發配次。出付刑曹。
정조 2년 · 강
命親鞫姑罷。待罪人拿來爲之。
정조 2년 · 강
大司憲李衍祥。持平李延年聯啓。請後樂嚴鞫得情。賜批。
정조 2년 · 목
聯啓以爲。後樂。以正法罪人後翼之兄。見其弟凶疏。初不挽止。其陰凶情節。與後翼一而二。二而一也。臣等謂後樂。亟令王府嚴鞫得情宜矣。批以。依啓。
정조 2년 · 강
校理嚴思晚等聯啓。請後翼兄弟妻子島配。賜批。沋念祖。副修撰沋豊之鄭志儉。
정조 2년 · 목
聯啓以爲。後翼之極惡大罪。尤極凶慘。俄於諫臣之請。雖已定式。又復靳允。而如此逆種。決不可遺置近湖以貽無窮之憂。臣等謂後翼兄弟妻子絕島遠配。斷不可已也。批以。依啓。
정조 2년 · 강
拿處禁府都事趙器鎭。
정조 2년 · 목
判義禁洪樂性啓言。鞫囚拿來。何等嚴重。而都事趙器鎭。罪人拿來之際。身病猝重。中路落後。只使捕校及羅卒押送。不可無飭。請拿問處之。從之。
정조 2년 · 목
國榮曰。夜間度數何如。予曰。今日則有減意。而後重之症又如前。有後重之症。攵古下腹頗脹滿。誠可悶也。予曰。吳道烱康命吉入侍。國榮謂道烱曰。上候以後重之症。下腹脹滿。便道甚艱。以可瀉之劑。進御甚好矣。道烱曰。以都李仁調和於米飮。又和干汁進御似好矣。予曰。然則汝等出去。謂和以入。少間奉進。予進御。予曰。服此後。何時可當泄瀉乎。命吉曰。夜深後似當快瀉矣。予曰。今則湖中凶徒窩窟旣破。誑惑之習。庶可少息矣。國榮曰。其中逆魁。今已伏法湖中人心。庶可鎭安矣。
정조 2년 · 강
命停擧儒生竝解。
정조 2년 · 목
敎曰。科試在前。停擧儒生一竝解停。昨日停擧儒生。勿爲擧論。
정조 2년 · 강
檢閱金勉柱。以領府事李溵附奏馳啓。
정조 2년 · 목
書啓以爲。臣奉聖諭。馳到安州牧。傳諭于瀋陽問安正使領府事李溵所住處。則以爲。伏聞前掌令中熤之章。以臣等之緩於懲討。聲罪非常。勘律至嚴。臣名忝大官。凡有咎責。義無異同。論其罪負。理難倖逭。停行縮伏。以待處分。史官遠臨邊陲。諭之以趁時渡江。臣情地與在京諸大臣。顧無間焉。而赴瀋期日。今已迫急。謹依聖旨。前發北路。當俟反面之日。庶伸自靖之義云。故臣亦自此回程。
정조 2년 · 강
命中日應射時。宿衛所總府草已言請標信事。定式施行。
정조 2년 · 목
敎曰。宿衛所設置後。宮城內外入直軍兵信地外出用。雖一步地。宿衛所所當主管擧行。而向因中日標信草記。始問於該房。內入直軍兵。不特無宿衛所指揮而赴試。至於外營軍兵。爲尤甚。無標信無傳令。而各營任意出用云。見今軍制。雖曰殽亂無統。各行其令。而宿衛事面。固甚自別。則此亦用此等之習乎。事之無謂。莫甚於此。往雖不言。來猶可正。自後中日宿衛所所管內外入直軍兵。中日應射時。自宿衛所草記啓請標信。待標信下。分送試所。其餘宣傳官武兼有廳軍。依前自都總府草記請標信事。分付總府及宿衛所。其令定式施行。
정조 2년 · 강
吏曹判書金鍾秀上疏辭職。賜批。
정조 2년 · 목
批以。卿之所辭。卽爲私也。予之復授。卽爲公也。卿其勿辭開政。
정조 2년 · 강
召見問郞沈念祖鄭志儉于誠正閣。
정조 2년 · 목
予曰。今番鞫案。皆爲詳書乎。念祖曰。一一詳書矣。
정조 2년 · 강
命御將張志恒。緘辭重推。
정조 2년 · 목
校理沈念祖啓言。臣以江都御史時事敢達矣。反庫時。訓將張志恒謄送留庫記簿。踏印手決。與留營成册。無所相左。而其中常木元數。只爲六同七疋。故依此反閱。修啓以來矣。赴燕歸後。得見訓局反庫査啓。則仙源庫封不動木一百同。丁酉正月馱來發賣。而其所對供。亦以未及還報爲言。則正月移來百同之數。初不載錄於十二月磨勘成册。只以六同七疋。無端減錄。斷絕簿脈。以爲捱過反閱之計。矇不覺察。臣固有罪。而彼減錄文書。粧撰規免之罪。不可以事過。置而不論。噫彼志恒。及其贜案狼藉。簿竄旋宥。已是失典。而統閫除拜。曾未幾何。御營寵擢。又復太驟。惟彼愚騃。不知改圖報效。益增其氣。其流之弊。至於何哉。請先治臣昏不覺察之罪。特寢張志恒新除之命。仍治其變幻文書之罪。敎以。御將之如是甄拔。予意以謂其人不負國家。乍罪旋用。亦以此也。況武將體重。有難反汗。而至於江華仙源庫記簿事。此等細事。何若是容意於踏印文書乎。爲先緘辭從重推考。御史則勿待罪。
정조 2년 · 강
命平安兵使李柱國譴罷。守令乘轎申飭。
정조 2년 · 목
校理沈念祖啓言。近來武臣。全不安分。平安兵使李柱國。赴任巡歷。皆乘獨轎。武臣來轎。古所未聞。而巡邊之節度使。容易犯法。視若常事。則顧何以懲其他哉。臣謂平安兵使李柱國。宜施譴罷之典。以杜後弊焉。敎以。兵閫乘轎之事。是今初聞。若此則京營武將。亦可乘軒。而肩藍乎。不可長其此等之心。以啓後弊。依啓。又啓言。無論文南武。守令皆乘翼帳有屋轎。此法綱所係。請另加申飭。隨現論罪。從之。
정조 2년 · 목
敎曰。近日館職。殆不成樣。番次極爲苟艱。玉堂闕員。政官牌招開政差出。在外玉堂亦爲許遞。今日政。竝以在京無故人備擬。待下批牌招察職。
정조 2년 · 강
有政。吏曹參判金熤進。
정조 2년 · 목
以金憙爲副校理。宋煥億黃昇源爲修撰。
정조 2년 · 강
江原監司李亨逵上疏辭職。賜批。
정조 2년 · 목
㧗以。卿其勿辭蒞藩。
정조 2년 · 강
給丹陽郡壓戶恤典。
정조 2년 · 목
公忠監司徐有隣。以丹陽郡姜萬昌等壓死馳啓。敎以。令本道恤典擧行。
정조 2년 · 강
召見藥院都提調徐命善等于誠正閣。提調具允鈺。副提調洪國榮。
정조 2년 · 목
予曰。今夜度數甚多。而小便亦不利。可悶。命善曰。更當與醫官議定湯劑矣。
정조 2년 · 강
命大中小祀親享及酌獻。誓戒視事書揭。
정조 2년 · 목
敎曰。大中小祀親享。散齋以後。卽是齋日。而 廟祀有誓戒處外。雖有散齋。各司莫得以知之。致有向者之事。此後親享及酌獻。有誓戒處。則以誓文書之。無誓戒處。則以誓令書之。一依視事行否書揭之例事。禮房知悉擧行。仍令載之院中故事。求久遵行。
정조 2년 · 강
命親鞫停。待下敎爲之。
정조 2년 · 목
予曰。大勢少減。而度數尙頻。可悶。國榮曰。後重之候何如。予曰。一樣矣。予曰。藥房入侍。都提調徐命善曰。聖候若何。予曰。痢病復發。尙未快差。苦悶。命善曰。尙有滯氣矣。予曰。郁李仁調和米飮進御後。別無泄瀉之事。甚可怪矣。提調具允鈺曰。如干郁李仁。似無效害矣。命善曰。俄與諸醫相議。則倉廩散數三貼。更爲進御爲好云。故俄已煎待矣。予曰。然則提調出去。監煎以入。予曰。謁 聖時儒生入場。何以爲之乎。酌獻禮出宮前入之何如。命善曰。還內後入之無妨矣。國榮曰。還內後許入好矣。予曰。然則無窘速之患乎。承旨鄭民始曰。行禮後則當爲罷漏後。足可及矣。敎曰。謁 聖時。春塘臺設布帳。依昨年殿試例。訓禁兩營分掌擧行。又敎曰。再明日春塘臺齋宿。詣 聖廟。出還官。以協陽門磨鍊。
정조 2년 · 강
命集春門環圍磨鍊把守。以出番軍擧行。
정조 2년 · 목
敎曰。謁 聖時。集春門外環圍。訓局軍兵。不必全數。四哨以步軍磨鍊。馬兵以三哨磨鍊。禁軍竝與入直四番磨鍊事。分付兵曹又敎曰。春塘臺前布帳環圍。以宿衛所管內外入直軍兵。待標信調發。排立作門。而出用各處。以出番軍量宜代把。各門把守亦以出番軍擧行事。分付宿衛所。使之知委擧行。
정조 2년 · 강
命科試時提學請牌。及臺諫文任承旨擬望復舊。
정조 2년 · 목
左議政徐命善啓言。古則節製。大提學雖已承牌。兩館提學。政院又請牌招。使之參考。此是盛事。而向來下敎之後。不爲擧行。此後則提學請牌。一依故事爲之。至於親臨科試之時。臺諫及曾經文任承旨。竝擬試望。而近來久不見此。趁此時正好復舊。請自今通融備擬之意申飭。從之。
정조 2년 · 목
敎曰。名以上敎。則雖是自主戎兵之武將。似或奉行。而況昨旣申飭。今又頒示之後乎。訓御營及守禦廳。今日齋令頒示之後。等作休紙。初不書布。至入於史官口啓。未知在家將臣。以擅弄軍刑之致。不恤朝令。不畏上敎乎。又況闕內命令。不行於在家之將臣亦可乎。齋令之載五禮儀條有曰。如有違者。厥有常刑。此等之人。謂君上可欺。謂傳敎可抗。而不知朝廷之有常刑乎。又敎曰。今日國之命令。禁衛營宿衛所外。不行於在家將臣乎。又敎曰。特敎擧行。不特元無不爲之事。而闕中命令。不行於在家將臣。則問罪於闕中可也。所當令兵判棍問。而兵判旣不在闕中。其令宿衛所三營聽傳敎。校吏拿致重棍。査問命令不行之事。如不直告。限直招加棍。捧供草記。微不可不防。漸不可不杜。其令卽爲擧行。○宿衛所啓言。守御兩營書吏。無更問之端。而訓營吏之初不聞知云者。殊涉怪訝。傳敎査問。事體甚重。一倂嚴棍後。恭俟處分。敎以。咎在三營之帥。於校吏何誅。竝分揀放送。
정조 2년 · 강
重推訓鍊大將具善復。御營大將張志恒。
정조 2년 · 목
政院啓言。注書鄭東浚。一依聖敎。內外入直軍兵外。各本營入番將士晝摘奸。則南小營哨官一員闕直。軍兵十九名闕點。都監新營。則軍兵十六名闕點。下都監則敎鍊官一員闕直。軍兵二十九名闕點。總戎廳則軍兵五名闕點。當該大將竝從重推考。將校及軍兵。請令各其營科治。敎以。軍兵則雖謂之食代近可。而將官將校闕直。前所未聞。訓鍊大將具善復。御營大將張志恒。從重推考。
정조 2년 · 강
秋曹。以罪人李時煒等。絕島定配押送啓。
정조 2년 · 목
刑曹啓言。罪人李時煒珍島郡。李時燁順天府。曺廷一興陽縣。奴山猫萬頃縣。定配所押送。